5. klase

Tēma: Kopienas

2. nodarbība - Kopiena, daudzveidība un dažādība

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kāda ir valsts iestāžu un brīvprātīgo organizāciju darba nozīme sabiedrībā;
* kā iedzīvotāji ar savu darbu var uzlabot savu vietējo kopienu, kādas ir iespējas piedalīties dažādās aktivitātēs skolā;
* zina, kādu kaitējumu var nodarīt stereotipi, īpaši stereotipi par dzimumu, rasi, reliģiju, valodu, tautību vai īpašām vajadzībām (piemēram, normalizēt nepieļaujamu uzvedību vai veicināt aizspriedumu veidošanos).

***Skolēnam veidojas morālais ieradums***

* novērtēt, cik daudzveidīga un vērtīga dāvana ir brīvība, kas dota Latvijas Republikas iedzīvotājiem;
* izmanto praktiskas darbības, ko var veikt dažādās situācijās, lai uzlabotu vai veidotu cieņpilnas attiecības;
* izprast tikumus, kuri ļauj uzplaukt kopienai, un apsvērt, ko nozīmē piedalīties daudzveidīgas kopienas attīstībā.

**Atslēgvārdi:** vienlīdzīgas iespējas, vienlīdzība, diskriminācija, iekļaujošs, stereotipi.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, kultūra, Latvijas valsts | Rūpes, atbildība, saskaņa |
| Tikumi | Tolerance, taisnīgums, solidaritāte | Pilsoniskums, atvērtība jaunajam, draudzīgums, empātija |

**Mācību materiāli:**

* Atslēgvārdi, gadījuma izpētes lapa (1. materiāls).
* Informācija par Gunāru Astru un Lidiju Doroņinu-Lasmani (2. materiāls).
* Citi darba materiāli:
	+ Piekļuve internetam.

**Atslēgas jautājumi:**

1. Kas ir svarīgi kopienā?
2. Kādi tikumi palīdz veidot pozitīvu kopienu?
3. Kā šos tikumus var attīstīt?
4. Kā mācīšanās kļūt par pozitīvu sabiedrības locekli palīdz attīstīt raksturu?

**Mācību aktivitātes**

**Ierosme. Atslēgvārdi (ieteicamais laiks 8 min.)**

*Aktivitātē skolēniem nepieciešams 1. materiāls 1. lpp. (“Atslēgas vārdi”). Skolotājs izdala katram skolēnam lapu un aicina uzrakstīt vārdu un uzvārdu.*

**[2. slaids]** Aicina skolēnus aplūkot prezentācijas slaidā un materiālā piedāvāto tabulu ar atslēgas vārdiem un sameklēt (savienot) tiem atbilstošās definīcijas.

1. aktivitāte. Daudzveidība un dažādība (ieteicamais laiks 10 min.)

**[3. slaids]** Skolotājs skaidro skolēniem, ka mūsdienu sabiedrību veido cilvēki, kas auguši dažādos apstākļos un dzīvē gājuši atšķirīgus ceļus. Aicina skolēnus 1. materiāla 1. lpp. pierakstīt dažādus cilvēku tipus, kas veido viņu kopienu.

Skolotājs uzdod skolēniem šādus jautājumus, nepieciešamības gadījumā skolēnu atbildes komentē un papildina:

* Kādus ieguvums sniedz dzīve daudzveidīgā sabiedrībā?
* Vai ir kādi aspekti, kas rada spriedzi?
* Kādus tikumus tu vari izmantot, lai palīdzētu daudzveidīgai kopienai uzplaukt?
* Kā iekļaušanās kopienā palīdz pozitīvā veidā attīstīt tavu raksturu?

2. aktivitāte. Gadījuma izpēte (ieteicamais laiks 5 min.)

*Skolēnus nepieciešams sadalīt grupās, skolēnu skaitu grupā skolotājs izvērtē pēc situācijas un skolēnu skaita klasē. Skolēniem nepieciešama 1. materiāla 2. lpp. ar situāciju piemēriem.*

**[4. slaids]** Skolotājs skaidro, ka cilvēkiem, kas piedzīvo nevienlīdzīgu attieksmi, nereti nākas paust savu nostāju, lai sasniegtu savus mērķus. Skolēni analizē dotās situācijas grupās. Pēc tam skolotājs uzdod skolēniem šādus jautājumus:

* Kāpēc šis cilvēks varētu piedzīvot nevienlīdzīgu attieksmi vai diskrimināciju?
* Kādas rakstura iezīmes izpaužas cilvēkiem tavā situācijas aprakstā?

3. aktivitāte. Morālā dilemma (ieteicamais laiks 5 min.)

*Aktivitātē skolēni turpina strādāt iepriekš izveidotajās grupās.*

**[5. slaids]** Skolotājs aicina skolēnu izlasīt morālo dilemmu un atbildes uz zemāk uzdotajiem jautājumiem pārrunāt grupas ietvaros.

**[6. slaids]** Jautājumi grupai:

* Ko tu darītu Jāņa vietā?
* Vai esi kādreiz nonācis šādā situācijā?
* Vai tu šobrīd nožēlo savu lēmumu vai lepojies ar to?
* Vai esi kādreiz saņēmis aizrādījumu, ka dari kaut ko nepareizi?
* Kāda bija tava tūlītējā reakcija?
* Vai atceries, kā tu juties par savu uzvedību šajā reizē?

4. aktivitāte. “Nenovērsies, atbalsti!” (ieteicamais laiks 15 min.)

[7. slaids] Skatieties kopā ar skolēniem izglītojošo īsfilmu par Dauna sindromu “Nenovērsies, atbalsti!” (<https://www.youtube.com/watch?v=Cjh10ddUu98> – 11:47), ko latviski ieskaņojis aktieris Andris Keišs. Filmiņa parāda iekļaujošas vides nozīmi un rosina diskusiju par atšķirīgo. Filma ir piemērota jebkura vecuma bērniem. To var izmantot, sagatavojoties Pasaules Dauna sindroma dienai (21. marts). Saite uz filmu *YouTube* kanālā un papildu informāciju par šo iniciatīvu pieejama: <https://www.e-klase.lv/aktualitates/zinas/par-godu-21-martam-tapusi-izglitojosa-filmina-par-dauna-sindromu?id=21045>.

***Diskusija***

* Kāds ir filmas galvenais vēstījums?
* Vai šis vēstījums sakrita ar taviem priekšstatiem par Dauna sindromu?

Alternatīva 4. aktivitātei: Cilvēks-morāla autoritāte (ieteicamais laiks 10 min.)

**[8. slaids]** Skolēniem jāizlasa stāsts par Nelsonu Mandelu un jāpārrunā, kādas rakstura īpašības tika akcentētas viņa cīņā pret netaisnību kopienā (pievienotajā saitē raksts par Nelsonu Mandelu pēc viņa nāves ar svarīgākajiem viņa sasniegumiem dzīves laikā: <https://www.la.lv/95-gadu-vecuma-miris-nelsons-mandela>).

Skolēni ar savu blakussēdētāju pārrunā, kā viņi būtu jutušies, nonākot šādā situācijā. Pēc tam kopā ar skolēniem var noskatīties video animāciju par Nelsona Mandelas dzīvi (video animācija ir angļu valodā, ar subtitriem angļu valodā, nepieciešamības gadījumā var sadarboties ar angļu valodas skolotāju): <https://www.youtube.com/watch?v=7SZVtrCVMnM>

**5. aktivitāte. Cilvēki-morālās autoritātes (ieteicamais laiks 10-15 min.)**

**[9. slaids]** Skolēni izlasa stāstu par latviešu disidentiem un brīvības cīnītājiem Gunāru Astru un Lidiju Doroņinu-Lasmani (2. materiāls) un pārrunā, kādas rakstura īpašības un kādi tikumi palīdzēja viņiem izdzīvot ieslodzījumu laikā, saglabāt savu pārliecību, paust to citiem un iedvesmot latviešus cīņā par savas valsts neatkarības atgūšanu.

* -Kāpēc G. Astru apcietināja un tiesāja divreiz, bet L. Doroņinu-Lasmani pat trīs reizes?
* -Ko ar to centās panākt PSRS okupācijas režīms?

Skolotājs piedāvā skolēniem noskatīties video fragmentu ar Lidijas Doroņinas-Lasmanes stāstījumu par Latvijas valsts himnas “Dievs, svētī Latviju!” nozīmi viņas dzīve, kā arī sasaista to ar Gunāra Astras bērēs – pirmo reizi pēc 50 gadu aizlieguma – publiski atskaņoto himnu. Tiek pārrunāts par simbolu un kultūras mantojuma (t. sk. nacionālo simbolu, himnas, dziesmu, karoga, dzejas, rituālu un dzīves stāstu) nozīmi cilvēku dzīvē un iedvesmošanā.

* L. Doroņinas-Lasmanes stāsts: <https://www.youtube.com/watch?v=a426FaOsVvM> Fragmenta ilgums: 6 minūtes 28 sekundes.
* Filmas par L. Doroņinu-Lasmani – “Lidija” apskats: <https://www.lv100.lv/programma/kalendars/dokumentalas-filmas-lidija-pirmizrade/>
* Filmas “Gaismas ceļā” apskats: <https://www.filmas.lv/movie/3238/>

Skolotājs var aicināt skolēnus uzzināt no vecākiem un vecvecākiem par brīvības cīnītājiem un disidentu vajāšanām, ko piedzīvojuši viņu ģimenes locekļi vai ģimenes draugi PSRS un Vācijas okupāciju laikā**.**

**[10. un 11. slaids]** Skolēni izlasa stāstu par Martina Luters Kinga (juniora) un Mahatma Gandija darbību un t,o kā M. Luters Kings pārņēma M. K. Gandija nevardarbīgās cīņas metodes. Skolotājs skolēniem var piedāvāt atcerēties, ko viņi zina par Trešo Atmodu un Latvijas valstiskās neatkarības atgūšanu, un saskatīt saistību ar M. Lutera-Kinga, N. Mandelas un M. K. Gandija cīņu pieredzi.

Skolēni mēģina rast atbildes uz jautājumiem:

* Kādi tikumi vajadzīgi, lai izturētu un iedvesmotos cīņai par taisnīgumu un pret apspiešanu?
* Kur smēlās spēku savai darbībai, izturību vajāšanās un iedvesmu cīņai Nelsons Mandela, Gunārs Astra, Lidija Doroņina-Lasmane, Martins Luters Kings un Mahatma Gandijs?

Kopīgā noslēguma apspriede (ieteicamais laiks 2 min.)

**[12. slaids]** Skolotājs skolēnus aicina izlasīt citādu uz prezentācijā redzamā slaida “Cilvēks nav sācis dzīvot, kamēr viņš nav spējis pacelties no savu rūpju šaurajām robežām līdz plašajām rūpēm par visu cilvēci.” (Mārtins Luters Kings Juniors.) Jautā skolēniem: “Ko ar to gribēja pateikt Mārtins Luters Kings Juniors?” Uzklausa skolēnu atbildes.